SL Uradni list Evropske unije C 162/16

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 162/12

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„LAKELAND HERDWICK“

ES št.: UK-PDO-0005-0891-06.09.2011

ZGO ( ) ZOP ( X )

1. Ime:

„Lakeland Herdwick“

2. Država članica ali tretja država:

Združeno kraljestvo

3. Opis kmetijskega proizvoda ali živila:

3.1 Vrsta proizvoda:

Skupina 1.1 Sveže meso (in drobovina)

3.2 Opis proizvoda, za katerega se uporablja ime iz 1. točke:

Lakeland Herdwick je ime trupov ali kosov mesa jagnjet ali ovc čistopasemskih herdwiških ovc in ovnov, ki so se skotili, bili vzrejeni in zaklani v grofiji Cumbria. Meso Lakeland Herdwick je rahlo vlaknasto in mehko ter ima močan okus, ki je posledica počasne reje in dolgega obdobja paše. Meso Lakeland Herdwick je rožnato ali temno rožnato ter običajno temnejše od mesa komercialnih nižinskih pasem. Maščoba je čvrsta, voljna in bela.

3.3 Surovine (samo za predelane proizvode):

—

3.4 Krma (samo za proizvode živalskega izvora):

Herdwiške ovce se pasejo na najvišjih angleških hribih in v višavju pokrajine Lake District v grofiji Cumbria na severozahodu Anglije. Redijo jih na hribovskih kmetijah v osrednjem in zahodnem delu pokrajine Lake District. Ovce se prehranjujejo z višavsko krmo, vključno s travami, vresjem in rastlinami, kot so borovnice. Jagnjeta in ovce, ki čakajo na zakol, krmijo s travo, senom ali silažo in/ali dopolnilno krmo, odvisno od obdobja leta. Dopolnilna krma je lokalno proizvedena.

3.5 Posebni proizvodni postopki, ki jih je treba izvajati na opredeljenem geografskem območju:

Vse stopnje reje morajo potekati na omejenem območju. Jagnje mora biti:

— rojeno,

— rejeno,

— pripravljeno,

— zaklano,

— in trup mora biti ožigosan, kot je določeno v točki 3.7, na opredeljenem geografskem območju.

3.6 Posebna pravila za rezanje, ribanje, pakiranje itn.:

—

3.7 Posebna pravila za označevanje:

Ko se izdelek sprosti v porabo, mora trup nositi žig Lakeland Herdwick, saj se s tem zagotovita njegovo prepoznavanje in poreklo. Ožigosan mora biti v klavnici. Meso je razstavljeno za prodajo v kosih, opisanih v točki 3.2. Žig Lakeland Herdwick mora biti vtisnjen na površini trupa, in sicer na zunanji strani kosov.

Poleg grafičnega znaka EU in z njim povezanih navedb ter informacij, ki jih zahtevajo predpisi, mora imeti embalaža tudi etiketo, na kateri je jasno in čitljivo navedeno:

— ime „Lakeland Herdwick“, ki mu sledijo besede „zaščitena označba porekla“,

— ime, naziv in naslov proizvajalca ter podjetja za pakiranje.

Žig Lakeland Herdwick je ovalne oblike in vsebuje besede LAKELAND (zgoraj) in HERDWICK (spodaj) ter v središču veliko tiskano črko, ki služi prepoznavanju klavnice.

4. Kratka opredelitev geografskega območja:

Grofija Cumbria

5. Povezanost z geografskim območjem:

5.1 Posebnosti geografskega območja:

Območje Lake District je leta 1951 postalo narodni park, območje ter njegovo zaledje pa se pogosto imenujeta kar „Lakeland“. Grofija Cumbria je bila ustanovljena v sedemdesetih letih dvajsetega stoletja iz nekdanjih grofij Cumberland in Westmorland in delov Lancashira in Yorkshira.

Herdwiške ovce celo leto živijo na najvišjem in najbolj hribovitem območju Anglije z največjo količino padavin. Pasejo se na najvišjih angleških hribih in v višavju pokrajine Lake District ter se prehranjujejo z višavsko krmo, vključno s travami, vresjem in rastlinami, kot so borovnice. Herdwiške ovce se pasejo predvsem na zahodnem in osrednjem delu narodnega parka Lake District.

Na večini območja je razširjeno neograjeno višavsko pašništvo, ki vključuje tudi velika območja skupnih zemljišč. Herdwiške ovce se s pomočjo pastirjev in paše s svojimi materami naučijo, kje na odprtem višavju se nahajajo pašniki njihove kmetije, ki so lokalno znani kot „heaf“. To je zapleten sistem, ki je zelo odvisen od prihodnjih generacij ovčjih samic, saj se morajo naučiti, kje v višavju se morajo pasti. To je tako pomembno, da imajo kmetije, na katerih redijo herdwiške ovce, pogosto „lastniške“ črede. Te sestavljajo jedro plemenskih ovc, ki jih vodijo na tisti del višavja, ki pripada kmetiji, ta čreda pa tako postane osnova reje ovc kmetije. Običajno to pomeni približno tretjino celotne črede, vendar je število ovc odvisno od kmetije.

5.2 Posebnosti proizvoda:

Herdwiške ovce so avtohtona pasma na osrednjem in zahodnem območju pokrajine Lake District v Cumbrii in so odličen primer pasme, ki se je prilagodila določenim podnebnim in geomorfološkim razmeram. V deveti izdaji knjige britanske nacionalne zveze ovc „British Sheep“ iz leta 1998 o pasmi Hedwick piše: „Pravzaprav so visokogorska pasma in jih uvršamo med najodpornejše britanske pasme, ki so izjemno prilagojene na svoj teren.“

Značilnosti trupa:

V času zakola so jagnjeta stara od 8 do 12 mesecev, medtem ko so komercialna jagnjeta iz nižin lahko v času zakola stara tudi le 4 mesece. Živa teža jagnjet je od 28 kg do 40 kg, mrtva teža pa med 14 kg in 22 kg.

Ostriženo herdwiško jagnje in starejše živali, ki so prodane za ovčetino, lahko tehtajo tudi več kot 38 kg žive teže in 18 kg mrtve teže. Trupi jagnjet Lakeland Herdiwick spadajo pod „O“ na klasifikacijski lestvici mesa EUROP in živine, ostrižena jagnjeta/ovčetina pa pod „R“. Ovčetina je običajno meso živali, ki so starejše od dveh let. Ostriženo jagnje je jagnje, ki so ga prvič ostrigli eno leto po rojstvu in je staro od 15 mesecev do 2 let. Razpon žive teže Razpon mrtve teže Običajna klasifikacija EUROP Jagnjetina 28–40 kg 14–22 kg O Ostriženo jagnje/ovčetina 38 kg + 18 kg + R

Meso ovce Lakeland Herdwick je znano po značilnem okusu in prehranski kakovosti, ki sta naravni rezultat počasne reje jagnjet in njihovega prehranjevanja z vresjem in travami višavja Lake District. Meso je sočno, mehko in ima več okusa po divjačini kot meso običajnega jagnjeta. Znanstvena študija J. D. WOODa iz Oddelka za znanost živalske prehrane Univerze v Bristolu je pokazala, da sta okus in struktura jagnjetine Lakeland Herdwick boljša od jagnjetine nižinskih pasem ter da meso vsebuje koristne omega 3 maščobne kisline.

Razliko v okusu jagnjetine Lakeland Herdwick je pokazal raziskovalni projekt z naslovom: „Raziskava okusov mesa ovc, ki so rejene počasi ali hitreje in se krmijo s travo.“, ki ga je za Ministrstvo za kmetijstvo, ribištvo in prehrano med oktobrom 1996 in junijem 1997 izvedel J. D. WOOD iz Oddelka za znanost živalske prehrane Univerze v Bristolu. Raziskava je pokazala, da ima jagnjetina Lakeland Herdwick „boljši“ okus in „visoko stopnjo prehranske kakovosti“ v primerjavi s standardnimi hibridnimi jagnjeti. Poleg tega je raziskava potrdila predhodne izsledke, da ima jagnjetina v primerjavi z govedino in svinjino visoko vsebnost stearinskih in α-linolenskih maščobnih kislin. Okus je boljši zaradi povečanja količin polinenasičenih maščobnih kislin, ki se med staranjem ovce nalagajo v mišicah. Zaključek raziskave je pokazal, da je večji delež skupne maščobe (intramuskluarne maščobe) in polinenasičenih maščobnih kislin dobra značilnost jagnjetine Lakeland Herdwick.

Kmetije so pri reji jagnjet za prehransko verigo odvisne tudi od nižin na območju, pa tudi nekatere nižinske kmetije redijo herdwiška jagnjeta. Večina ovčetine Lakeland Herdwick izhaja iz koštrunov, saj je večina ovc namenjena razmnoževanju. Za prehrano ljudi se proizvajajo predvsem mesni izdelki teh samcev in ovčetina steriliziranih ovc.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Herdwiške ovce so izreden primer pasme, ki se je prilagodila določenim podnebnim in geomorfološkim razmeram pokrajine Lake District. Meso ovc Lakeland Herdwick je znano po značilnem okusu in prehranski kakovosti, ki sta naravni rezultat počasne reje jagnjet in prehranjevanja z vresjem in travami višavja Lake District. Dopolnilna krma je lokalno proizvedena.

Beseda „Herdwick“ izvira iz dvanajstega stoletja in pravzaprav pomeni pašnik za ovce ter očitno izhaja iz stare nordijske besede „Herdvic“, ki pomeni ovčjo farmo. Na območju Lake District so besedo uporabljali še v sedemnajstem stoletju in z njo opisovali majhne ovčje farme, vendar pa se je od začetka osemnajstega stoletja beseda nanašala le še na pasmo.

Danes na približno 120 kmetijah na območju Lake District komercialno redijo približno 50 000 herdwiških ovc, lastnik nekaterih pa je organizacija National Trust. V dvajsetih letih dvajsetega stoletja je Beatrix Potter (ga. Heelis) investirala denar, ki ga je zaslužila z zgodbami o Petru Zajcu, in odkupila kmetije na območju Lake District, ki sta jih ogrožala razvoj in pogozdovanje. Na teh kmetijah je spodbujala oživitev pasme Herdwick. Ob svoji smrti leta 1943 je vse svoje kmetije zapustila organizaciji National Trust in določila, da morajo biti ovce na teh kmetijah čistokrvne herdwiške ovce.

Jagnjetino Lakeland Herdwick so postregli na večer kronanja kraljice Elizabete II leta 1953.

Sklic na objavo specifikacije:

(člen 5(7) Uredbe (ES) št. 510/2006)

http://archive.defra.gov.uk/foodfarm/food/industry/regional/foodname/products/documents/lakeland-herdwick-pdo-111109.pdf

(1) UL L 93, 31.3.2006, str. 12.